## Sanitat rep el premi ‘Best in Class’ al millor pla de vacunació COVID-19 en 2024 i una menció d’honor a la millor gestió hospitalària

*** La Fe ha sigut reconeguda amb els premis en farmàcia hospitalària i medicina intensiva
* L’Hospital del Vinalopó ha obtingut el guardó a la millor organització integrada d’Atenció Primària**

La Conselleria de Sanitat ha sigut premiada pels guardons ‘Best in Class’ (BIC), en l’edició de 2024, amb un premi al millor pla autonòmic de vacunació COVID-19 de 2024 i una menció d’honor a la millor gestió hospitalària. El director general de Salut Pública, Juan Manuel Beltrán, ha sigut l’encarregat d’arreplegar el premi i la directora general d’Atenció Hospitalària, Asunción Perales, ha rebut la menció d’honor.

Els BIC són uns guardons que organitza cada any *Gaceta Médica* i la Càtedra d’Innovació i Gestió Sanitària de la Universitat Rey Juan Carlos i que tenen com a objectiu reconéixer l’excel·lència dels hospitals, servicis o centres d’Atenció Primària de tota Espanya i també d’iniciatives de gestió sanitària.

L’última edició es va celebrar a principis de novembre de 2024 a Madrid i els premiats de la Comunitat Valenciana no van poder assistir a la gala a causa de la situació provocada per la dana. Per això, els organitzadors han entregat les plaques ara en la Comunitat Valenciana. Juntament amb la Conselleria de Sanitat han arreplegat premis l’Hospital Universitari i Politècnic La Fe i l’Hospital Universitari del Vinalopó.

L’Hospital La Fe ha obtingut dos premis ‘Best in Class’ en les categories de farmàcia hospitalària i medicina intensiva, així com una menció d’honor en la categoria de millor projecte d’humanització de l’atenció sanitària que ha recaigut en el servici d’Anestesiologia i Reanimació.

D’altra banda, La Fe també ha quedat finalista en la categoria de millor hospital d’alta complexitat i els servicis d’Urgències i d’Hipertensió Pulmonar també van ser finalistes en les seues respectives especialitats.

L’Hospital Universitari del Vinalopó ha arreplegat el ‘Best in Class’ a la millor organització integrada d’Atenció Primària.

Els guardons ‘Best in Class’ es decidixen en funció de la puntuació que els centres i servicis candidats obtenen en l’Índex de Qualitat Assistencial al Pacient. Este indicador avalua múltiples variables a partir de les dades que hospitals, servicis i centres d’Atenció Primària introduïxen en qüestionaris en línia.

Fecha: 27/05/2025